ai4bharat/Pralekha huggingface dataset:
पंतप्रधान कार्यालय
सतर्कता आणि भ्रष्टाचार निर्मूलनावरील राष्ट्रीय परिषदेचे पंतप्रधान करणार उद्घाटन
नवी दिल्ली, 25 ऑक्टोबर 2020
पंतप्रधान श्री. नरेंद्र मोदी येत्या 27 ऑक्टोबर 2020 रोजी संध्याकाळी 4:45 वाजता सतर्कता आणि भ्रष्टाचार निर्मूलन या संकल्पनेवर आधारित "सतर्क भारत, समृध्द भारत"  या परीषदेचे आभासी पध्दतीने उद्घाटन करणार आहेत.
या परिषदेचा उद्घाटनपर समारंभ प्रत्यक्षात  दाखविला जाणार असून https://pmindiawebcast.nic.in/ या लिंकवर तो पाहता येईल.
पार्श्वभूमी:
केंद्रीय अन्वेषण विभाग दरवर्षी 27 ऑक्टोबर ते 2 नोव्हेंबर या कालावधीत सतर्कता जागरुकता सप्ताह साजरा करत असतो आणि या निमित्ताने ही परिषद याच सप्ताहात आयोजित केली जात आहे. या परिषदेत सतर्कता या विषयावर लक्ष केंद्रित करण्यात आले असून त्यायोगे लोकांमध्ये जनजागृती करणे आणि नागरिकांना सहभागी करत भारताच्या सार्वजनिक जीवनातील अस्मिता आणि सत्यनिष्ठा या संकल्पनांचे सबलीकरण करणे हा या परीषदेचा हेतू आहे.
या तीन दिवस चालणाऱ्या परिषदेत, परदेशी कायद्यांच्या अधिकार क्षेत्रात येणाऱ्या कक्षांमुळे तपास करण्यात येणारी आव्हाने, भ्रष्टाचार विरोधात कार्यरत नियंत्रणासाठी सतर्कता प्रक्रिया, आर्थिक घोटाळे समाविष्ट असणाऱ्या कार्यप्रणालीतील सुधारणा आणि बँकांतील फसवणूकींना प्रतिबंध, लेखा परीक्षण प्रभावीपणे करुन त्याने विकास घडवून आणणे, भ्रष्टाचार निर्मूलन कायद्यात नव्या सुधारणा करत भ्रष्टाचार विरोधात लढणे, क्षमता विस्तार आणि प्रशिक्षण, त्वरित आणि प्रभावीपणे तपास करण्याकरता बहुआयामी समन्वय, आर्थिक अपराध करणाची प्रवृत्ती, सायबर गुन्हे आणि आंतरराष्ट्रीय संघटीत गुन्हेगारीला आळा घालण्यासाठी आणि गुन्ह्यांची चौकशी करण्यासाठी कार्यरत असणाऱ्या संस्थांच्या उत्तम कार्यपध्दतींचे एकमेकांत आदानप्रदान या सारख्या विषयांवर चर्चा होणार आहे.
या परिषदेमुळे अशाप्रकारचे कार्य करणाऱ्या धोरणनीतीतज्ञ आणि अशा व्यवसायात असणाऱ्यांना एक समान मंच उपलब्ध होईल आणि त्यायोगे प्रक्रीयागत सुधारणा आणि प्रतिबंधात्मक दक्षता उपाययोजना करून उत्तम कारभार आणि जबाबदार प्रशासनाला प्रारंभ होईल. हा भारतात व्यवसाय सुलभीकरणासाठी महत्वाचा घटक राहील.
केंद्रीय राज्यमंत्री , ईशान्य राज्ये विकास , पंतप्रधान कार्यालय, कार्मिक, सार्वजनिक तक्रार, निवृत्ती वेतन, अणूऊर्जा आणि अंतरीक्ष, डॉ. जितेंद्र सिंह हे देखील या परिषदेच्या उद्घाटन समारंभाला संबोधित करणार आहेत. या परीषदेला भ्रष्टाचार निर्मूलन विभागाचे प्रमुख, सतर्कता आयोग अधिकारी, राज्य / केंद्रशासित प्रदेशातील आर्थिक गुन्हेगारी / केंद्रीय अन्वेषण विभाग प्रमुख, गुन्हे अन्वेषण विभाग अधिकारी, केंद्रीय सतर्कता  आयोगातील अधिकारी, सीबीआय अधिकाऱ्यांसह विविध केंद्रीय एजन्सीजचे प्रतिनिधी सहभागी होणार आहेत. परीषदेच्या उदघाटन सत्रांत राज्ये आणि केंद्रशासित प्रदेशातील मुख्य सचिव तसेच पोलीस महानिरीक्षक हजर असतील.M.Chopade/S.Patgaonkar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
परराष्ट्र व्यवहार मंत्रालय
भारताच्या G20 अध्यक्षतेखालील दुसरी शेर्पा बैठक संपन्न
नवी दिल्ली, 30 मार्च 2023
भारताचे G20 अध्यक्ष सचिवालय, भारतातील संयुक्त राष्ट्र आणि ऑब्झर्व्हर रिसर्च फाउंडेशन  यांनी संयुक्तपणे , गुरुवार, 30 मार्च रोजी, G20 शेर्पा बैठकीच्या पार्श्वभूमीवर, ‘हरित विकास: 21 व्या शतकासाठी महत्वाकांक्षी दृष्टीकोनाची गरज’, या संकल्पनेवर एक कार्यक्रम आयोजित केला होता.
केरळमध्ये कुमारकोम इथे आयोजित करण्यात आलेल्या या कार्यक्रमात, भारताचे G20 शेर्पा अमिताभ कांत आणि इतर मान्यवरांची बीजभाषणे झाली. “भारताला आपले शाश्वत विकासाचे उद्दिष्ट  गाठण्यासाठी महत्वाकांक्षी, सर्वसमावेशक, निर्णयक्षम आणि कृती-केंद्रित व्हायचे आहे”, याचा अमिताभ कांत यांनी पुनरुच्चार केला, आणि हरित विकासासाठी नवीन दृष्टीकोनाची गरज, या विषयावरील चर्चेला सुरुवात केली.
दिवसभरातील ठळक घडामोडी पुढील प्रमाणे:
प्रभावी हरित परिवर्तन सुनिश्चित करण्यासाठी G20 मधील पुढील प्राधान्यक्रम ठरवण्यात आले-
- मानवी आणि नैसर्गिक भांडवलामधील दीर्घकालीन गुंतवणुकीचे व्यावसायिक मूल्य ओळखून आर्थिक, सामाजिक आणि पर्यावरणीय उद्दिष्टांमध्ये सुसंगती निर्माण करणे.
- सर्वात असुरक्षित समुदायांना ऊर्जा उपलब्ध करून देण्यासाठी G20 च्या प्रयत्नांमध्ये सातात्त्य राखणे, कृषी सुधारणा पुढे नेणे आणि शाश्वत शहरे आणि जीवन शैलीची उभारणी करणे, त्याच बरोबर हरित विकासाकरता, न्याय्य परिवर्तनाला प्रोत्साहन देणे
- एकाच वेळी लवचिकता आणि समानता सुनिश्चित करण्याच्या दृष्टीने समायोजनासाठी एकत्रित प्रयत्नांवर जोर देत सुधारणायोग्य कृतीशील संधी ओळखणे
- विविध हितसंबंधितांमधील वाढीव सहकार्याद्वारे विकसनशील जगाच्या दिशेने हवामान आणि विकास वित्त पुरवठ्याची गती वाढवणे.
- शाश्वत विकास उद्दिष्टे साध्य करण्यासाठी सर्व प्रकारच्या भांडवलामधील गुंतवणुकीत भरीव प्रमाणात वाढ करणे, बहुस्तरीय विकास बँकांना हेतू योग्य बनवणे, खाजगी क्षेत्राच्या सहभागाला प्रोत्साहन देणे आणि असुरक्षित देशांसाठी कर्ज आणि सवलतीच्या वित्तपुरवठ्यावर अधिक लक्ष केंद्रित करण्याची आवश्यकता
- जागतिक धोरण आणि आंतरराष्ट्रीय वित्तपुरवठा यांचे एकत्रीकरण सुनिश्चित करत, शाश्वत आणि हरित परिवर्तनासाठी एक पोषक राजकीय आणि आर्थिक वातावरण तयार करण्यासाठी अतिरिक्त दीर्घकालीन गुंतवणुकीतून आर्थिक विकास आणि रोजगार निर्मितीच्या शक्यता अधोरेखित करणे आवश्यक आहे.
जी 20 शेर्पा बैठकीचे पूर्ण सत्र उद्यापासून सुरू होईल. माननीय परराष्ट्र व्यवहार आणि संसदीय कामकाज राज्यमंत्री व्ही मुरलीधरन हे उद्घाटन सत्रात विशेष भाषण करतील.
Watch the full proceedings here.
Follow G20 India’s YouTube channel here.JPS/R.Agashe/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 129
पंतप्रधान कार्यालय
उत्तर प्रदेशातील इटावा येथे आयोजित स्वनिधी महोत्सवाची पंतप्रधानांनी केली प्रशंसा
नवी दिल्ली, 2 जून 2023
पंतप्रधान नरेंद्र मोदी यांनी उत्तर प्रदेशातील इटावा येथे आयोजित स्वनिधी महोत्सवाची प्रशंसा केली आहे. जास्तीत जास्त कर्ज वितरण आणि डिजिटल व्यवहारांना प्रोत्साहन देण्यात उत्कृष्ट योगदानाबद्दल पंतप्रधान स्वनिधी योजनेच्या लाभार्थ्यांना या कार्यक्रमादरम्यान त्यांना सन्मानित करण्यात आले.
एका ट्विटमध्ये पंतप्रधान म्हणाले;
"इटावा इथे आयोजित हा उपक्रम अत्यंत प्रशंसनीय आहे. असे कार्यक्रम डिजिटल व्यवहाराला प्रोत्साहन देण्याबरोबरच प्रधानमंत्री स्वनिधी योजनेमध्ये महत्त्वपूर्ण योगदान देणाऱ्यांचा सन्मान करण्याचे माध्यम देखील बनत आहेत.
N.Chitale/S.Mukhedkar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
युवा व्यवहार आणि क्रीडा मंत्रालय
महिलांसाठी क्रीडास्पर्धा
नवी दिल्ली, 2 डिसेंबर 2019
युवा आणि क्रीडा मंत्रालयाच्या क्रीडा प्रोत्साहनपर सर्व योजना आणि सुविधा महिला ॲथलीटस्नाही उपलब्ध आहेत. महिलांसाठी मंत्रालयाने हाती घेतलेले विशेष उपक्रम याप्रमाणे-
- 17 वर्षाखालील मुलींसाठी खेलो इंडिया फूटबॉल गर्ल्स लीग,
- नवी दिल्लीत 2018 मध्ये झालेल्या एआयबीए जागतिक महिला मुष्टीयुद्ध स्पर्धेसाठी बॉक्सिंग फेडरेशन ऑफ इंडियाला 3 कोटी रुपयांच्या निधीचे पाठबळ,
- ‘प्रतिभावान खेळाडूंचा शोध आणि विकास’ याअंतर्गत एकूण 2741 ॲथलीटपैकी 1344 महिला खेलो इंडिया ॲथलीटस्ना मदत आणि प्रोत्साहन देण्यात आले.
केंद्रीय युवा आणि क्रीडा राज्यमंत्री  किरेन रिजीजू यांनी आज राज्यसभेत एका लेखी उत्तरात ही माहिती दिली.
B.Gokhale/N.Chitale/P.Kor
(Visitor Counter : 54
नौवहन मंत्रालय
कोलकाता पोर्ट ट्रस्टचे नामकरण श्यामा प्रसाद मुखर्जी ट्रस्ट करण्याला मंत्रिमंडळाची मान्यता
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये कोलकाता पोर्ट ट्रस्टचे नामकरण श्यामा प्रसाद मुखर्जी ट्रस्ट करण्याला मंत्रिमंडळाने मान्यता दिली.
यासंदर्भामध्ये कोलकाता पोर्ट ट्रस्टच्या विश्वस्त मंडळाने दि. 2 फेब्रुवारी, 2020 रोजी झालेल्या बैठकीमध्ये कोलकाता बंदराचे नाव बदलण्याचा ठराव केला होता. त्यानुसार या बंदराचे नामवंत न्यायाविद, बहुभाषांचे अभ्यासक, शिक्षणतज्ञ, अलौकिक बुद्धिमान, विचारवंत आणि जनसामान्यांचे नेते श्यामा प्रसाद मुखर्जी ट्रस्ट असे नामकरण करण्यात येणार आहे.
पश्चिम बंगालच्या जनतेच्या भावना लक्षात घेवून कोलकाता बंदराच्या शतकोत्तर पन्नासाव्या म्हणजेच दीडशेव्या वर्धापन दिन उद्घाटनाच्या कार्यक्रमामध्ये दि. 12 जानेवारी, 2020 रोजीच कोलकाता पोर्ट ट्रस्टच्यावतीने या बंदराच्या नामांतराची घोषणा करून त्याला डॉ. श्यामा प्रसाद मुखर्जी यांचे नाव देण्यात येणार असल्याचे जाहीर केले होते. डॉ. मुखर्जी हे पश्चिम बंगालच्या सुपुत्रांपैकी एक आहेत. त्यांनी राष्ट्रीय एकात्मतेसाठी महान कार्य केले. तसेच पश्चिम बंगालच्या विकासाचे स्वप्न पाहून त्यादृष्टीने कार्य केले. डॉ. मुखर्जी यांचे कार्य सर्वांना प्रेरणादायी तसेच औद्योगिकीकरणाला प्रोत्साहन देणारे होते. तसेच त्यांनी ‘एक राष्ट्र एक कायदा’ या धोरणासाठी कार्य केले.
पृष्ठभूमी:-
कोलकाता बंदर हे देशातले पहिले मुख्य मोठे बंदर आहे. नदीवर असलेले हे देशामधले एकमेव बंदर आहे. 1870 मधल्या पाचव्या कायद्यानुसार या बंदराची निर्मिती करण्यात आलीअ होती. बंदराच्या कामकाजाला गती मिळावी यासाठी तत्कालीन सरकारने एका ट्रस्टची स्थापना करून त्यावर दि. 17 ऑक्टोबर 1870 रोजी एका आयुक्ताची नियुक्ती केली होती. इंडियन पोर्टस अॅक्ट,1908 अनुसार या महत्वाच्या बंदराच्या कामाविषयी पहिल्या अनुलेखामध्ये सर्व नियम स्पष्ट करण्यात आले आहेत. मेजर पोर्ट ट्रस्ट अॅक्ट 1963 अनुसार कोलकाता बंदराचे नंतर कामकाज सुरू ठेवण्यात आले. या बंदराचे आता 150 वे वर्ष सुरू आहे. या बंदरातूनच भारताचा व्यापार, वाणिज्य आणि आर्थिक विकासाचा प्रवास सुरू झाला. म्हणजेच भारताच्या विकासाचे हे बंदर प्रवेशव्दार बनले. कोलकाता बंदराने भारताच्या स्वातंत्र्यासाठी झालेल्या संघर्षाचा काळही अनुभवला. त्याचबरोबर पहिले आणि दुसरे जागतिक महायुद्धे पाहिली. देशामध्ये विशेषतः पूर्व भारतामध्ये अनेक सामाजिक-सांस्कृतिक स्थित्यंतरे घडून आली, त्या सर्वांचा साक्षीदार हे कोलकाता बंदर आहे.
सर्वसाधारणपणे भारतामध्ये ज्या शहरांमध्ये बंदरे आहेत, त्याच शहरांची नावाची ती बंदरे आहेत. तरीही काही बंदरांना विशेष प्रकरण म्हणून किंवा तिथल्या नेत्यांनी देशाच्या जडणघडणीमध्ये दिलेल्या योगदानाचा विचार करून त्या महान राष्ट्रीय नेत्यांची नावे बंदरांना देण्यात आली आहेत. 1989 मध्ये न्हावा शेवा बंदराचे नाव बदलून त्यावेळचे सरकारने जवाहरलाल नेहरू पोर्ट ट्रस्ट केले होते. तर 2011 मध्ये तुतिकोरिन पोर्ट ट्रस्टचे नामकरण व्ही.ओ. चिदंबरनार पोर्ट ट्रस्ट केले होते. आणि इन्नॉर पोर्ट लिमिटेडचे कामराजार पोर्ट लिमिटेड असे करून ज्येष्ठ स्वातंत्र्य सेनानी आणि तामिळनाडूचे माजी मुख्यमंत्री के. कामराजार यांच्या कार्याचा सन्मान करण्यात आला. अलिकडेच 2017 मध्ये कांडला बंदराचे नामकरण दीनदयाळ पोर्ट असे करण्यात आले आहे. भारतामधल्या अनेक महान राष्ट्रीय नेत्यांनी केलेल्या कार्याच्या सन्मानार्थ त्यांची नावे विमानतळांनाही दिली गेली आहेत.
M.Jaitly/S.Bedekar/D.Rane
पंतप्रधान कार्यालय
पंतप्रधान 22 सप्टेंबरला ओडिशा आणि छत्तीसगढ ला भेट देणार
(नवी दिल्ली, 21 सप्टेंबर 2018
पंतप्रधान, दिनांक २२ सप्टेंबर ला ओडिशा आणि छत्तीसगढ या राज्यांना भेट देणार आहेत. ओडिशा येथील तालचेर येथे, तालचेर फर्टिलायझर प्लान्टच्या पुनरुत्थानासाठी ठेवलेल्या कोनशिलेचे ते अनावरण करतील. हा भारतातला पहिला खत प्रकल्प राहील, जिथे कोळशाचे वायूमध्ये रूपांतरण केले जाईल. या व्यतिरिक्त, या प्रकल्पाद्वारे, अशा नैसर्गिक गॅसची निर्मिती केली जाईल ,जी देशाच्या ऊर्जा गरजांची पूर्ती करेल. त्यानंतर पंतप्रधान झारसुगुडा येथे जातील, जिथे ते झारसुगुडा विमानतळाचे उद्घाटन करतील. या विमानतळाद्वारे पश्चिम ओडिशाला भारताच्या विमानतळ नकाशावर आणेल जाईल, आणि उडानच्या माध्यमातून क्षेत्रीय विमानतळ संलग्नीकरणाची सेवा देण्यात येतील.
पंतप्रधान गार्जनबहाल कोळसा खाणी, आणि झारसुगुडा-बारापल्ली-सारडेगा रेल्वे जोडणी राष्ट्राला समर्पित करतील. ते डुलांगा कोळसा खाणीतून कोळसा निर्मिती आणि दळणवळणाच्या कामासाठी ठेवण्यात येणाऱ्या कोनशिलेचे अनावरण करतील.
त्यानंतर पंतप्रधान छत्तीसगढमधील जंजगीरं-चंपा येथे पोहोचतील. पारंपारिक हातमाग आणि शेतीवरील प्रदर्शनास ते भेट देतील. ते राष्ट्रीय महामार्ग प्रकल्प आणि पेन्द्र- अनुप्पूर तिसऱ्या रेल्वे मार्गाची कोनशिला ठेवतील. त्यानंतर ते उपस्थितांना संबोधित करतील.
B.Gokhale/P.Kor
नौवहन मंत्रालय
नौवहन क्षेत्राला हरित क्षेत्र बनवण्यासाठी पथदर्शी आराखडा विकसित करणे महत्वाचे असून ते करत असताना 2030 पर्यंत कार्बन डायऑक्साइडचे उत्सर्जन कमी करण्याचे उद्दिष्ट तसेच 2070 पर्यंत निव्वळ-शून्य कार्बन उत्सर्जनाचे उद्दिष्ट साध्य करण्यावर भर दिला पाहिजे- केंद्रीय मंत्री सर्बानंद सोनोवाल
नवी दिल्ली, 23 फेब्रुवारी 2023
भारतातील नौवहन क्षेत्राचे हरित क्षेत्रात रूपांतरित करण्यासाठी पथदर्शी आराखडा विकसित करणे, प्रदूषणाची तीव्रता कमी करणे आणि नौवहन क्षेत्रात नवीकरणीय ऊर्जा आणि हरित हायड्रोजन उपयोगात आणण्यासाठी धोरणे आखणे आवश्यक आहे, असे केंद्रीय बंदरे, जहाज आणि जलमार्ग मंत्री सर्बानंद सोनोवाल यांनी सांगितले.
नवी दिल्ली येथे आयोजित जागतिक शाश्वत विकास शिखर परिषद 2023 मध्ये ‘समावेशक हरित विकासाची साधने आणि नेतृत्व’ या विषयावरील सत्राला संबोधित करताना ते म्हणाले की अलीकडेच मांडण्यात आलेल्या केंद्रीय अर्थसंकल्पात 'हरित विकास' हे एक प्राधान्य क्षेत्र असून 2030 पर्यंत कार्बन डायऑक्साइडचे उत्सर्जन कमी करण्याचे उद्दिष्ट तसेच 2070 पर्यंत निव्वळ-शून्य कार्बन उत्सर्जनाचे उद्दिष्टे पूर्ण करण्यावर भर दिला पाहिजे. नौवहन क्षेत्राला देखील हे लागू होते. अर्थसंकल्पात प्रवासी आणि मालवाहतूक या दोन्हींसाठी ऊर्जा कार्यक्षम आणि कमी खर्चिक वाहतुकीचा मार्ग म्हणून किनारी नौवहनाला व्यवहार्यता तफावत निधीसह खाजगी सरकारी भागीदारी तत्वाद्वारे प्रोत्साहन देण्याची गरज देखील मांडण्यात आली आहे, असेही ते म्हणाले.
भारताने यावर्षी जी 20 अध्यक्षपदाची सूत्रे हाती घेतल्या पासून विविध कृतीगट स्वच्छ ऊर्जा आणि हरित संक्रमण यावर चर्चा करत आहेत, या पार्श्वभूमीवर आपले विकास धोरण म्हणून आपण सर्वसमावेशक हरित विकासाच्या महत्वावर पुन्हा एकदा भर देत आहोत, असे सोनोवाल यांनी सांगितले. या विकासाकरता आपल्याला हरित संक्रमणासाठी अत्यंत आवश्यक असलेल्या तंत्रज्ञान हस्तांतरणावर विशेष लक्ष द्यावे लागेल, याशिवाय हरित संक्रमण धोरणे मुख्य प्रवाहात आणण्याची तसेच उदयोन्मुख ऊर्जा आणि इंधन निवडींचे योग्य मूल्यांकन करण्याची गरज असल्याचे त्यांनी सांगितले. सध्या किनारी नौवहन क्षेत्रातील ऊर्जेच्या मागणीपैकी 99% जीवाश्म इंधन, इंधन तेल आणि सागरी वायू तेल द्वारे पूर्ण केली जाते, असे सोनोवाल म्हणाले.
S.Kane/B.Sontakke/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 124
मंत्रिमंडळ
भारत आणि जपान यांच्यामधील माहिती आणि दळणवळण तंत्रज्ञान क्षेत्रामध्ये सहकार्य करण्याच्या कराराला केंद्रीय मंत्रिमंडळाची मान्यता
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये भारत आणि जपान यांच्यामधील माहिती आणि दळणवळण तंत्रज्ञान क्षेत्रामध्ये व्दिपक्षीय सहकार्य करण्याच्या प्रस्तावावर स्वाक्षरी करण्यास मान्यता देण्यात आली.
या व्दिपक्षीय सहकार्य करारामुळे उभय देशांमध्ये समन्वय चांगले होण्यास मदत मिळणार आहे. भारताच्या दृष्टीने रणनिती आखतांना पुढाकार घेताना, जपान हा विशेष सामरिक आणि जागतिक भागीदार म्हणून महत्वाचा देश आहे, त्याचा लाभ भारताला मिळू शकणार आहे.
या सामंजस्य करारामुळे 5 जी नेटवर्क, दूरसंचार सुरक्षा, सबमरीन केबल, दूरसंचार क्षेत्रामध्ये वापरण्यात येणा-या उपकरणांचे प्रमाणीकरण आणि प्रमाणपत्र, अत्याधुनिक बिनतारी संदेश तंत्रज्ञान, आयसीटी क्षमता निर्माण करणे, सार्वजनिक संरक्षण, आपत्ती निवारण, कृत्रिम बुद्धिमत्ता, व्यवस्थापन अशा अनेक क्षेत्रामध्ये देशाला जपानकडून सहकार्य मिळू शकणार आहे.
जपानबरोबरच्या या सामंजस्य सहकार्य करारामुळे भारताला जागतिक स्तरावरच्या प्रक्रियेमध्ये सहभागी होण्यासाठी अनेक संधी मिळू शकणार आहेत. आयसीटी तंत्रज्ञान सहकार्यामुळे देशामध्ये आयसीटी पायाभूत सुविधा मजबूत होण्यास मदत मिळणार आहे. तसेच नेटवर्क आणि तंत्रज्ञानाच्या सहकार्यामुळे देशातल्या दुर्गम भागाशी संपर्क साधणे शक्य होणार आहे. आयसीटी क्षेत्रामध्ये मनुष्य बळ क्षमता निर्माणासाठी आणि स्टार्टअप परिसंस्थेच्या विकासाला प्रोत्साहन देताना आत्मनिर्भर भारताचे उद्दिष्ट साध्य करणेही शक्य होणार आहे.
पंतप्रधान कार्यालय
पंतप्रधानांचे प्रधान सचिव म्हणून डॉ. पी.के.मिश्रा यांनी स्वीकारला पदभार
(नवी दिल्ली, 11 सप्टेंबर 2019
पंतप्रधानांचे प्रधान सचिव म्हणून डॉ. प्रमोद कुमार मिश्रा यांची नियुक्ती करण्यात आली आहे. त्यांनी आज पदभार स्वीकारला.
डॉ. मिश्रा यांना कृषी, आपत्ती व्यवस्थापन, ऊर्जा, पायाभूत वित्तपुरवठा, नियामकविषयक बाबी विषयक कार्यक्रम व्यवस्थापनाचा अनुभव आहे. संशोधन, प्रकाशन, धोरण आखणे, कार्यक्रम/ प्रकल्प व्यवस्थापन यामध्येही त्यांची उत्तम कारकीर्द आहे. धोरण निर्मिती आणि प्रशासनामधला त्यांना दांडगा अनुभव आहे.
पंतप्रधानांचे अतिरिक्त प्रधान सचिव, केंद्रीय कृषी आणि सहकारी सचिव, राज्य विद्युत नियामक आयोगाचे अध्यक्ष अशी विविध पदे भूषवली आहेत. केंद्रीय कृषी आणि सहकारी विभागाचे सचिव म्हणून काम पाहताना राष्ट्रीय कृषी विकास कार्यक्रम, राष्ट्रीय अन्न सुरक्षा अभियान यांसारख्या महत्वाच्या राष्ट्रीय उपक्रमासाठी त्यांचा सक्रीय सहभाग होता.
2014-19 या काळात पंतप्रधानांचे अतिरिक्त प्रधान सचिव म्हणून काम पाहताना मनुष्यबळ व्यवस्थापनात विशेषत: वरिष्ठ पदांवरच्या नियुक्त्यांमध्ये नाविन्यता आणि उत्तम परिवर्तन घडवण्याचे श्रेय मिश्रा यांच्याकडे जातं.
इंन्स्टिट्यूट ऑफ डेव्हलपमेंट स्टडीज  एडीबी आणि जागतिक बँकेच्या प्रकल्पांची अंमलबजावणी यासह त्यांना आंतरराष्ट्रीय स्तरावरचा अनुभव आहे.
आपत्ती व्यवस्थापन क्षेत्रात प्रतिष्ठेच्या मानल्या जाणाऱ्या साकवा  पुरस्कार 2019ने मिश्रा यांना गौरवण्यात आले आहे.
मिश्रा यांनी ससेक्स विद्यापीठातून अर्थशास्त्र/डेव्हलपमेंट स्टडिजमध्ये पीएचडी प्राप्त केली आहे. ससेक्स विद्यापीठातून डेव्हलपमेंट इकॉनॉमिक्समध्ये एमए, तसेच दिल्ली स्कूल ऑफ इकॉनॉमिक्समधून अर्थशास्त्रातली एमए ही पदवी त्यांनी प्रथम श्रेणीत उत्तीर्ण केली आहे.
B.Gokhale/N.Chitale/P.Kor
पंतप्रधान कार्यालय
हवाई दल दिनानिमित्त पंतप्रधानांनी भारतीय हवाई दलातील जवानांना दिल्या शुभेच्छा
पंतप्रधान नरेंद्र मोदी यांनी हवाई दल दिनानिमित्त आज भारतीय हवाई दलातील सर्व सदस्यांना शुभेच्छा दिल्या आहेत.
ट्वीट संदेशात पंतप्रधान म्हणाले;
“आजच्या हवाई दल दिनानिमित्त, हवाई दलातील साहसी योद्ध्यांना आणि त्यांच्या कुटुंबियांना माझ्याकडून शुभेच्छा. नभः स्पृशं दीप्तम! या घोषवाक्यानुसार भारतीय हवाई दलाने शतकानुशतके अद्वितीय कौशल्याचे दर्शन घडविले आहे. या जवानांनी देशाची सुरक्षितता जपली आणि अनेक आपत्तींमध्ये उल्लेखनीय मानवी प्रेरणेचा अविष्कार देखील घडविला आहे.
दूरसंचार आणि माहिती तंत्रज्ञान मंत्रालय
मुंबई टपाल विभागाकडून “तुमच्या पोस्टमनविषयी जाणून घ्या” या मोबाईल अॅपचा आरंभ
मुंबई शहर आणि उपनगरांतील 86,000 पेक्षा अधिक क्षेत्रांची माहिती अॅपवर उपलब्ध
मुंबई, 16 ऑक्टोबर 2021
मुंबई टपाल विभाग यांच्याकडून आज “तुमच्या पोस्टमनविषयी जाणून घ्या”  या मोबाईल अॅपचा आरंभ करण्यात आला. पोस्टमास्तर जनरल श्रीमती स्वाती पांडे यांची याप्रसंगी उपस्थिती होती. त्यांच्याच संकल्पनेतून या अॅपची निर्मिती करण्यात आली आहे.
मुंबई टपाल विभागाने तयार केलेल्या या अनोख्या अॅपच्या माध्यमातून नागरिकांना आपल्या क्षेत्रातील पोस्टमनविषयी तपशील उपलब्ध होणार आहे. क्षेत्राचे नाव, टपाल कार्यालयाचे नाव आणि पिनकोडच्या माध्यमातून मुंबई शहर आणि उपनगरांतील 86,000 पेक्षा अधिक क्षेत्रांची माहिती या अॅपवर उपलब्ध आहे. मोबाईल अॅप https://cutt.ly/kypmr या लिंकच्या माध्यमातून गुगल प्ले स्टोअरवरुन डाऊनलोड करता येईल. जर एखादा पत्ता यावर उपलब्ध झाला नाही तर तो पत्ता तात्काळ टपाल खात्याला कळवून 24 तासाच्या आत अद्ययावत केला जाईल.
मुंबई शहरात 89 टपाल कार्यालये आहेत, ज्यात 2000 पोस्टमन  यांच्याकडे मोबाईल उपलब्ध आहे. मुंबई शहरात दररोज सुमारे 2 ते 2.5 लाख टपाल साहित्य ज्यात स्पीड पोस्ट, रजिस्टर्ड पोस्ट, आधार कार्ड, पासपोर्टचे वितरण केले जाते.
टपाल खात्याच्या डिजीटलीकरणाच्या दिशेने आणखी एक पाऊल टाकत मुंबई टपाल विभागाने “तुमच्या पोस्टमनविषयी जाणून घ्या” ही सुविधा सुरु केली आहे. यात पोस्टमन तपशील, संपर्क क्रमांक, संबंधित टपाल कार्यालयाचा तपशील आणि संपर्क क्रमांक व पत्ता उपलब्ध आहे. यामुळे नागरिकांना टपाल व्यवहार करणे सुलभ होणार आहे. पोस्टमनशी संपर्क साधून आपल्या उपलब्धतेनूसार त्यांना टपालसाहित्य घेता येईल. नागरिक केंद्री दृष्टीकोनातून हाताळण्यासाठी अतिशय सुलभ अॅप निर्माण करण्यात आला आहे, असे पोस्ट मास्तर जनरल स्वाती पांडे म्हणाल्या.
टपाल खात्याकडून गेल्या तीन महिन्यांपासून पोस्टमनना नियमितपणे कौशल्य आणि संवाद प्रशिक्षण दिले जात असल्याची माहिती स्वाती पांडे यांनी याप्रसंगी दिली.
पंतप्रधान कार्यालय
इजिप्तमधील भारतीय समुदायाबरोबर पंतप्रधानांचा संवाद
पंतप्रधान नरेंद्र मोदी यांनी 24 जून 2023 रोजी कैरो इथे इजिप्त दौऱ्यादरम्यान भारतीय समुदायाच्या सदस्यांशी संवाद साधला.
त्यांच्याशी संवाद साधताना भारत-इजिप्त संबंध मजबूत करण्यासाठी समुदायाच्या योगदानाबद्दल पंतप्रधानांनी त्यांचं कौतुक केलं.
या कार्यक्रमात भारतीय वंशाचे विद्यार्थी, व्यावसायिक आणि उद्योजकांसह 300 हून अधिक सदस्य, सहभागी झाले होते.
संरक्षण मंत्रालय
ओदीशाच्या सागरी किनाऱ्यावर, छोट्या पल्ल्याच्या जमिनीवरून हवेत मारा करणाऱ्या क्षेपणास्त्राची उड्डाण चाचणी डीआरडीओ आणि भारतीय नौदलाने केली यशस्वी
नवी दिल्ली, 23 ऑगस्ट 2022
संरक्षण, संशोधन आणि विकास संस्था, डीआरडीओ, तसेच भारतीय नौदलाने, आज म्हणजेच 23 ऑगस्ट 2022 रोजी, ओदीशाच्या चांदीपूर इथल्या एकात्मिक चाचणी केंद्रावर लघु पल्ल्याच्या जमिनीवरून हवेत उभा मारा करण्यास सक्षम अशा  क्षेपणास्त्राची चाचणी यशस्वी केली. भारतीय नौदलाच्या जहाजावरुन, एका उच्च गतीच्या, मानवरहित हवाई लक्ष्याचा भेद करुन, ह्या हवेत उभा मारा करण्यास सक्षम अशा क्षेपणास्त्राचे प्रदर्शन करण्यात आले. या क्षेपणास्त्रावर, देशी बनावटीच्या रेडियो लहरी संवेदना असून,तयाच्या मदतीने क्षेपणास्त्राने अचूक लक्ष्यभेद केला. डीआरडीओ नं भारतातच ही VL-SRSAM प्रणाली विकसित केली आहे.
प्रक्षेपण चाचणीच्या वेळी, उड्डाण मार्ग आणि वाहनाची कामगिरी मोजणाऱ्या मापदंडांनुसार उड्डाण डेटा वापरून त्याचे निरीक्षण केले गेले तसेच, रडार, इलेक्ट्रो-ऑप्टिकल ट्रॅकिंग सिस्टिम  आणि आयटीआर, यांच्या टेलीमेट्री प्रणाली यांसारख्या विविध श्रेणी उपकरणांद्वारे ह्या निरीक्षणांची नोंद केली गेली.
संरक्षण संशोधन आणि विकास प्रयोगशाळा, , संशोधन केंद्र, इमरात , हैदराबाद आणि आर अँड डी  इंजिनीअर्स, पुणे यासारख्या विविध प्रणालीची संरचना आणि विकासात कार्यरत, डीआरडीओच्या प्रयोगशाळांमधील वरिष्ठ शास्त्रज्ञांनी ह्या प्रक्षेपणावर देखरेख ठेवली.
संरक्षण मंत्री राजनाथ सिंह यांनी VL-SRSAM च्या यशस्वी उड्डाण चाचणीबद्दल डीआरडीओ, भारतीय नौदल आणि संबंधित सर्वांचे अभिनंदन केले. या क्षेपणास्त्रामुळे, भारतीय नौदलाची ताकद अधिक वाढेल, अशी प्रतिक्रिया त्यांनी दिली.
संरक्षण विभागाचे सचिव तसेच, संशोधन, डीआरडीओ चे अध्यक्ष आणि विकास विभागाच्या अध्यक्षांनी देखील, यशस्वी उड्डाण चाचणीत सहभागी संघांचे अभिनंदन केले. या चाचणीच्या यशाने, शस्त्र प्रणालीची प्रभाव सिद्ध केला आहे. हे क्षेपणास्त्र भारतीय नौदलाला अधिक बळकट करेल ज्यामुळे समुद्रातील शत्रूच्या लक्ष्यांसह जवळच्या अंतरावरचे विविध हवाई हल्ले निष्फळ करण्यात त्याची मदत होईल, असे ते पुढे म्हणाले.
S.Kane/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 190
कार्मिक, सार्वजनिक तक्रार आणि निवृत्ती वेतन मंत्रालय
जम्मू-काश्मीरमधील 90 शालेय विद्यार्थ्यांच्या गटाने राज्यमंत्री डॉ. जितेंद्र सिंग यांची भेट घेतली
(नवी दिल्ली, 7 सप्टेंबर 2018
जम्मू आणि काश्मीरमधील 90 शालेय विद्यार्थ्यांच्या गटाने आज नवी दिल्लीत पंतप्रधान कार्यालयाचे राज्यमंत्री डॉ. जितेंद्र सिंग यांची भेट घेतली. बांदीपोरा आणि सांबा जिल्ह्यातील या विद्यार्थ्यांमध्ये 11 मुली आणि 79 मुलांचा समावेश होता. जम्मू आणि काश्मीर पोलिसांनी आयोजित केलेल्या भारत दर्शन कार्यक्रमांतर्गत त्यांचा दौरा सुरू आहे. या भेटीदरम्यान विद्यार्थ्यांनी आग्य्रासह कुतुबमिनार, लाल किल्ला, इंडिया गेट अशा विविध ठिकाणांना भेट दिली.
या विद्यार्थ्यांशी संवाद साधताना पंतप्रधान नरेंद्र मोदी यांच्या नेतृत्वाखाली केंद्र सरकार जम्मू-काश्मीरच्या विकासासाठी करत असलेल्या प्रयत्नांबाबत डॉ. जितेंद्र सिंग यांनी माहिती दिली. जम्मू-काश्मीरमधील ऐतिहासिक ठिकाणांबद्दल त्यांनी विद्यार्थ्यांशी चर्चा केली आणि या विद्यार्थ्यांनी त्या ठिकाणांनाही भेट द्यावी, असे सुचवले. ऐतिहासिक ठिकाणांची जपणूक करण्याकडे लक्ष देण्याची सुचनाही त्यांनी केली.
अशा प्रकारचा कार्यक्रम हाती घेतल्याबद्दल डॉ. जितेंद्र सिंग यांनी जम्मू आणि काश्मीर पोलिसांचे कौतुक केले. विद्यार्थ्यांना भावी आयुष्यात यश आणि आनंद मिळावा, अशा सदिच्छा मंत्री महोदयांनी व्यक्त केल्या.
B.Gokhale/M.Pange/P.Kor